**Reţetă pentru Anul Nou**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se-aleg douăşpe luni cât mai frumoase,

Vreo trei, pudrate-n cetini de ninsoare

Şi trei cu mieluşei sub pomi în floare,

Trei calde, fără nori, pline de soare,

Iar restul, mai bogate şi mănoase;

Se curăţă de of, de-amărăciune,

De ură, de invidie, mândrie,

Şi-n mod egal se-mpart, de-ajuns să fie

Pe-ntregul an, cu drag şi bucurie,

În zile cât mai lungi şi cât mai bune;

Se ia apoi pe rând şi se prepară

Zi după zi, cu grijă, cu răbdare:

O parte, muncă plină de sudoare,

O parte de odihnă şi visare

Şi-o parte de umor extra-ilară;

Adăugaţi din plin şi toleranţă,

Baban, praf de bun simţ, un polonic,

Turnând, cât frământaţi, câte un pic

De optimism călduţ, dintr-un ibric,

Amestecat cu boabe de speranţă,

Iar în final, nu costă nici doi bani(!)

Peste-aluat puneţi-o cu ardoare,

Iubirea cea mai pură şi-arzătoare…

Eu vă doresc s-aveţi o poftă mare

Şi vă urez din suflet…La mulţi ani!

Valeriu Cercel